De har fyldt meget i gadebilledet de sidste fire uger. Både på valgplakater langs vejene i lygtepæle, og hvor de ellers har kunnet klemme sig ind. Klokken 20 i aften er det hele forbi, men heller ikke før, mener to håbefulde kandidater der bruger eftermiddagen på at uddele valgmateriale på Aalborg Busterminal. - Jeg kan mærke, det batter noget. Jeg har været i gang siden klokken fem i morges, og jeg har haft rigtig mange gode samtaler, og jeg oplever, at der er mange, der ikke har stemt endnu, og derfor er glade for at få noget materiale med, siger Søren Valgreen (S), der stiller op til regionsrådet. Derfor har han og partikammeraten, brugt dagen på at forsøge at fiske de sidste stemmer. Tobias Bøgeskov (S) mener også, at der er gode grunde til at være synlig på gaden på valgets sidste dag. - Jeg tror, at hvis der er nogen, der er i tvivl, så tænker de, 'de giver den godt nok en ekstra skalle, så derfor fortjener de krydset', siger Tobias Bøgeskov, der stiller op til byrådet i Aalborg for Socialdemokratiet. Selvom de to kandidater gerne vil nå at uddele alt deres valgmateriale, så har de alligevel en bagkant. De har nemlig lige en ting, de mangler at få styr på. - Når Tobias og jeg er færdige her, så skal vi ned og stemme. Bagefter skal jeg ud og spise middag med min kone, og i morgen kan vi forhåbentligt sove lidt længere, end vi har gjort de sidste fire uger, siger Søren Valgreen. Når de har uddelt alt deres valgmateriale, og har stemt, så er der ikke mere at gøre, og så er der bare tilbage at vente på resultatet. - Jeg er meget spændt. Jeg håber selvfølgelig på det bedste, og jeg tror også, at Aalborg fortsat vil være rødt efter valget i dag, siger Tobias Bøgeskov.

Referat:
Valgdagen lakker mod sin ende, og mange har allerede stemt, men i Aalborg er to kandidater stadig på gaden i kampen for at kapre stemmer.